El Consell de la Dona de Carcaixent pega les primeres passes
Sin fecha

Carcaixent

Ahir es va celebrar la primera reunió informativa per tal de constituir un Consell Municipal de la Dona que actue com a òrgan consultiu i de participació en matèria d’igualtat. La idea de crear-lo va sorgir durant el tancament celebrat el passat 19 de juny a l’Ajuntament per a sol·licitar al Govern de l’Estat l’augment de l'assignació pressupostària destinada a igualtat, en què van participar diverses entitats i col·lectius locals.

A la trobada celebrada ahir al Centre d’Empreses, van assistir diverses associacions de dones del municipi, representants de partits polítics, organitzacions de caràcter social que tenen entre els seus objectius i activitats la consecució de la igualtat efectiva entre homes i dones, a més d’altres col·lectius i associacions de la localitat. L’Ajuntament de Carcaixent va estar representat per la regidora de Benestar Social, Teresa Oliver.

Esta primera presa de contacte va servir per a plantejar la iniciativa i convocar una pròxima reunió en el mes de setembre on començaran a dissenyar-se les línies de treball i actuació d’este consell sectorial. Tal com ha explicat Teresa Oliver, la intenció és crear un verdader «òrgan de participació ciutadana amb la finalitat de recollir les inquietuds i necessitats ciutadanes respecte a la igualtat real entre homes i dones»; i amb l’objectiu d’assessorar i col·laborar en totes aquelles matèries que afecten la dona, i aconseguir que l’enfocament de gènere siga un principi de treball transversal en la política municipal.

El Consell Municipal de la Dona se sumaria a altres consells que depenen de l’Àrea de Benestar Social, com el Consell de Drogodependències i Trastorns Addictius i el Consell d’Acció Social i Salut, creats, en paraules de la regidora, «per tal d’assegurar una forma de treball en què tinguen cabuda els sectors interessats i, a partir de la interlocució i del debat directe amb la ciutadania, poder realitzar polítiques municipals efectives que tinguen un benefici directe i real en aquells sectors als quals van dirigides».